 NA LABAAN SHABAAN RAIS William Ruto ametetea misururu ya safari zake nje ya nchi akipuuza wanaomkashifu kuwa hawajui umuhimu wake. Dkt Ruto alisema yeye ndiye wakala na balozi mkuu wa Kenya. Akizungumza katika ibada ya kanisa Mjini Eldoret, Kaunti ya Uasin Gishu, Jumapili, Oktoba 29, 2023, Rais alisema ziara zake ughaibuni ni za manufaa kwa wakenya. Kiongozi wa taifa aliwaambia wakosoaji wake kuwa alichaguliwa ili kutafuta nafasi za uwekezaji na kazi. “Ati kuna watu wengine wananipigia kelele mbona ninaenda safari hizi. Hiyo ndiyo kazi yangu kama Rais. Mimi ndiye ajenti mkuu wa Kenya. Mimi ndiye balozi wa Kenya wa kupanga vile Kenya itasonga mbele,” Rais alitetea safari zake. Katika ziara yake ya hivi karibuni Saudi Arabia, Dkt Ruto alisema alifaulu kubuni nafasi 350, 000 za ajira akidokeza kwamba Wasaudia wanapenda huduma zinazotolewa na raia wa Kenya. Hali kadhalika, alifichua atarejea Saudia majuma matatu yajayo kutafuta miradi ya maendeleo. Mbali na hayo, Rais alipigia debe ziara yake ya China akisema ilizaa matunda. “Nilienda China juzi. Tulikuwa tumepanga mambo yetu vile tutawaambia watusaidie. Wakati tuliketi chini bila kusema chochote, Rais wa China Xi Jinping akasema ‘nyinyi tunajua mnahitaji hii na tumekubali’. Akasema mambo yote, na hata akaongeza yale hatukuwa na mpango wa kuuliza. Hiyo ni neema ya Mungu, au si neema?” Rais alisema bila kufichua ni nini hasa Kenya inatarajia kutoka kwa Uchina. Tangu alipochukua hatamu za uongozi September 13, 2022, Rais ameshiriki ziara karibu 40 nje ya nchi. Upinzani na sehemu ya Wakenya wamekashifu Rais na serikali kwa ziara hizi hasa wakati huu mgumu kiuchumi. Oktoba 27, 2023, kiongozi wa nchi alijibu kashfa hizi kwa kutangaza kuwa serikali imepunguza gharama ya safari za nchi kwa Sh11 bilioni.           You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  